钦定古今图书集成/理学汇编/学行典/第083卷 > 书经 > 《商书说命下》
## 钦定古今图书集成/理学汇编/学行典/第083卷 > 书经 > 《商书说命下》

《说》曰：“王。人求多闻，时惟建事，学于古训乃有获。事不
师古，以克永世，匪说攸闻。”

〈大全〉吕氏曰：“学问之博，贵有实用，非徒为观美也。大而建立大经，经纶大业，弥纶大化，至于赞天地化育，皆所谓建事也。”此所谓有用之学，否则所闻虽

“多，亦奚以为　？” 西山真氏曰：“《大学》之道，自格物致知，推而至于治国平天下。盖致知所以明理，理明则见诸行事者举而措之耳，此求多闻建事之意也。古者学与事为一，故精义所以致用，利用所以崇德，本非二致也。后世学与事为二，故求道者以政事为粗迹，任事者以讲学为空言，不知天下未尝有无理之事，无” 事之理。老庄言理而不及事，是有无事之理也。管、商言事而不及理，是有无理之事也。深味傅说之言，则古先圣王之正传可以识矣　。陈氏《雅言》曰：“求多闻者，建事之本；而学古训者，明理之要。欲建事而非多闻之求，则所知有限，固不足以立事。既能多闻而非古训之学，则择而不精，亦安保其无失” 哉。此建事者不徒贵于多闻，而尢贵于学古也。

惟学逊志，务时敏，厥修乃来。

〈大全〉朱子曰：“逊顺其志”，捺下这志，入那事中，子细低心下意，与他理会。若高气不伏，以为无紧要不能入。细理会得，则其修亦不来矣。既逊其志，又须时敏。若似做不做，或作或辍，亦不济事。须是逊志又务时敏，则厥修乃来。为学之道，只此二端而已。李氏曰：“为学之道，常以卑逊自下为心，以能问不能，以多问寡，有若无”，实若虚，逊志之谓也。　吕氏曰：“为学之初，先要虚心下气，方能受天下之善；若气高，则便与为学工夫相背。”　新安陈氏曰：“骄与怠最害于学。骄则志盈，善不可入；怠则志惰，功不可进。学不谦卑退逊则无以为入门。一于谦退而不务时，敏则又不能进步。逊则不骄，敏则不怠，逊而济以敏，厥修所以来也。”

惟敩学半念，终始典于学，厥德修罔觉。

〈蔡传〉敩，教也，言教人居学之半。盖“道积厥躬者体之立，敩学于人者用之行”，兼体用，合内外，而后圣学可全也。始之自学，学也，终之教人，亦学也。一念终始，常在于学，无少闲断，则德之所修，有不知其然而然者矣。

“监于先王成宪”，其永无愆。

〈大全〉陈氏大猷曰：先王之道德法度，皆成宪之所在，历万世而无弊者也。佛老之学，其凝神坐忘，亦几于“德修罔觉”者矣，惟不知监先王成宪，故学其所学而非先王之学，德其所德而非先王之德，是以流弊不可胜救。